དཔེ་དེ་བཞིན་དུ་བཟའ་ཚང་གི་བརྩེ་བ་ཟབ་པ་དང་འདང་གི་འོ་མ་ཞོ་རུ་བསྙལ་ཐུབ་པ་ནི་ཁྱིམ་ཚང་དྲོད་ཁོལ་གྱིས་སྐྱོང་བའི་ཆ་རྐྱེན་ཡིན་ཡང་ཁྲེལ་དང་ངོ་ཚ་ཤེས་ཤིང་གཞུང་དྲང་ཞིང་རྩིས་ཐང་ལ་བརྩི་འཇོག་བྱ་ཤེས་པ་ནི་ང་ཚོ་བོད་ཀྱི་རྩ་བའི་ཁྱད་ཆོས་ཤིག་ཏུ་བརྩི་བཞིན་པའང་ཀུན་ལ་གསལ་ངེས།དུས་རབས་འཕེལ་རྒྱས་སུ་སོང་བ་དང་བསྟུན་ནས་གཞོན་སྐྱེས་ཀྱི་ཕ་མ་མང་པོ་ཞིག་གིས་རང་གི་སྣང་བ་རི་ལ་ཤོར་བ་དང་།ཆགས་པ་རྒོད་ལ་ཤོར་བ་གང་ཡིན་ཆ་མི་འཚལ་ཡང་།བྱིས་པའི་མདུན་དུ་ཆགས་སྤྱོད་ལ་རོལ་བ་དང་མཆི་སྦྱོར་དང་སྒྲེན་གཟུགས་ཀྱི་རྣམ་པས་འགྲོ་བཞིན་པ་དང་།ཡང་ན་མི་རིགས་ཀྱི་སྲོལ་རྒྱུན་རིག་གནས་དང་གོམས་སྲོལ་སོགས་གང་ལའང་མི་མཐུན་པའི་དུས་ཆེན་དང་།ནང་དོན་བདེ་ཐང་མ་ཡིན་པའི་རིག་གནས་ཀྱི་དུས་ཆེན་ལ་རོལ་རྒྱུར་གོམས་པ་འདི་ཡང་བྱིས་པའི་རྒྱུད་ན་བག་ལ་ཉལ་བའི་རིགས་ཀྱི་འདུ་ཤེས་ཀྱི་ས་བོན་བཅོམ་སྟངས་ཤིག་དང་།བྱིས་པ་དེ་མི་རིགས་ཀྱི་རིག་གནས་དང་གོམས་སྲོལ་ལ་དགའ་བའི་མེ་ལྕེ་རྨང་ནས་གཟིམ་པའི་རྒྱུ་ལས་མ་འདས་ཨང་།